Kedves történelem szakos, vagy a történelem, a II. világháború eseményei iránt érdeklődő Kollégák!

„A Vörös Hadsereg első alakulata 1944. december 2-án lépett Fejér megye területére, ettől kezdve a megye 1945. március végéig hadszíntér volt. Igaz, van az országban olyan megye, a szomszédos Somogy, amelynek területén a háború még Fejérnél is hosszabb időt vett igénybe, de a harcok megyénkben voltak a leghevesebbek. 1944 decemberében itt ment végbe Budapest nyugatról való bekerítése, 1945 januárjától kezdve a németek innen próbálták felmenteni Budapesten körül zárt csapataikat, 1945 márciusában pedig itt indult meg a második világháború utolsó német támadása. Ezt megállítva, a 2. és a 3. Ukrán Front csapatai itt kezdték meg azt a nagyszabású hadműveletet, melynek során nemcsak véget értek a magyarországi harcok, hanem meghozta a második világháború befejezését is Európának ebben a részében.”

**És erről ma már szinte semmit sem tudunk.**

A hosszan elhúzódó háborús események, a megyénket ért pusztítás, a rengeteg szenvedés, falvaink, városaink pusztulása mind, mind feledésbe merülnek.

Pontosan ezért szeretnénk egy olyan hadtörténeti vetélkedőt meghirdetni, melynek témája a II. világháború keleti hadszínterének vármegyénkben zajló eseményei, hadmozdulatai, pusztításai, fegyverei. Mindezt egy olyan Ember szellemiségének megfelelően tennénk, aki szinte egész életét e korszak feltárásának, megismertetésének szentelte. Vetélkedőnkkel nem csak a harcok áldozatai, hanem Fülöp Attila élete, munkássága előtt is tisztelegnénk.

Kérjük, olvassák el versenykiírásunkat és jelentkezzenek diákjaikkal vetélkedőnkre!

Seregélyes, 2025. február 17.

Sajtos József